# **Izjava predsedujočega tria: Skupaj za prihodnost Evrope**

**Ministri za evropske zadeve Nemčije, Portugalske in Slovenije, ki skupaj v triu predsedujemo Svetu Evropske unije v 18-mesečnem obdobju od julija 2020 do decembra 2021, predstavljamo skupno izjavo ob srečanju 9. novembra.**

Naše drugo skupno predsedovanje Svetu Evropske unije se je začelo 1. julija 2020. Tesno sodelujemo in si zaupamo, kot vedno. Na polovici nemškega predsedovanja smo se zbrali, da bi se pogovorili o dosedanjih dosežkih in nadaljnji poti.

Kot partnerji v triu bomo s svojim delom še naprej zagotavljali, da bi Svet Evropske unije v težkih okoliščinah ob pandemiji covida-19 ohranil zmožnost odločanja. Premagovanje pandemije ter njenih družbenih in gospodarskih posledic bo ostalo ključni cilj našega predsedujočega tria. Naredili bomo vse, da bi še izboljšali usklajevanje znotraj Evropske unije v prizadevanjih za omejevanje nadaljnjega širjenja virusa ter upravljanje in premagovanje s korono povezane zdravstvene krize. Prav tako se bomo trudili, da bi pridobljena znanja in izkušnje uporabili za odpornejšo EU in učinkovitejše krizno vodenje v prihodnosti.

Hkrati ohranjamo velike ambicije, da bi dosegli skupne politične cilje glede številnih drugih tem, ki so za EU ključnega pomena.

Nujno moramo skleniti razprave o večletnem finančnem okviru in načrtu za okrevanje »EU naslednje generacije«. Zadovoljni smo, da smo z Evropskim parlamentom našli skupni jezik glede pogojevalnega mehanizma v skladu s sklepi julijskega zasedanja Evropskega sveta, ki poudarja pomen spoštovanja vladavine prava. Vendar pa dokončno oblikovanje svežnja spremljajo izzivi. Hiter začetek izvajanja večletnega finančnega okvira in načrta EU naslednje generacije je ključen za zagotovitev hitrega gospodarskega okrevanja. EU si bo bolj kot kadarkoli prej prizadevala za podporo pri okrevanju regij in gospodarskih sektorjev, ki jih je kriza najbolj prizadela.

Prihodnji skupni evropski azilni sistem mora temeljiti na solidarnosti in delitvi odgovornosti tako navznoter kot navzven. Naš cilj je v času našega predsedujočega tria narediti kar se da velik napredek za dogovor glede azilnega in migracijskega svežnja.

Kot trio si prizadevamo okrepiti spoštovanje vladavine prava kot temeljne vrednote EU. Novi dialog o vladavini prava bo preventiven in v prihodnost usmerjen mehanizem, ki omogoča odkrit in konstruktiven dialog med državami članicami ter spodbuja skupno zavedanje in skupno razumevanje vladavine prava. Odločeni smo, da bomo ta dialog nadaljevali v času našega predsedujočega tria.

Odločeni smo, da bomo s socialnimi varnostnimi mrežami za vse državljane EU okrepili socialno dimenzijo. Na podlagi napovedanih predlogov komisije si prizadevamo za bistven napredek pri izvajanju evropskega stebra socialnih pravic.

Tri predsedstva so zavezana, da EU do leta 2050 postane podnebno nevtralna v skladu s cilji Pariškega sporazuma. Skupaj si bomo prizadevali, da bo EU podprla podnebne cilje za 2030 in 2050 ter zagotovila, da bodo vključeni v podnebno in energetsko zakonodajo EU.

Potreba po evropski digitalni in tehnološki suverenosti je med pandemijo postala še bolj očitna. Podpiramo odporno in na vrednotah temelječo digitalno preobrazbo ter odgovorno rabo umetne inteligence, pri čemer se bomo med našimi predsedovanji posvetili konkretnim digitalnim ciljem za 2030.

Trio si bo na podlagi sklepov sveta iz marca 2020 prizadeval za začetek prvih pristopnih konferenc z Republiko Severno Makedonijo in Republiko Albanijo.

Kot partnerji v triu bomo tesno sodelovali z visokim predstavnikom EU za zunanje zadeve in varnostno politiko in ga skupaj podpirali pri opravljanju nalog ter si prizadevali, da se bodo države članice aktivno vključevale v zunanjo politiko EU in jo predano podpirale. Prizadevali si bomo okrepiti položaj EU kot ene svetovnih voditeljic, ki podpira mir, napredek in človekove pravice za vse.

Tesno sodelujemo, da bi dosegli oprijemljive rezultate v korist naših državljanov. Zato si prizadevamo za hiter začetek Konference o prihodnosti Evrope. To bo pomemben forum za razprave z evropskimi državljani o tem, kako EU še bolje pripraviti na prihodnje izzive.